b'\n_START_ARTICLE_\nVzpostavljanje odnosov na delovnem mestu\n_START_PARAGRAPH_\nMedosebni odnosi na delovnem mestu predstavljajo odnose med sodelavci in odnose z nadrejenimi in podrejenimi, ter s tistimi, ki vodijo zaposlene in organizacijo. Odnosi na delovnem mestu so tisti element, ki igra bistveno vlogo pri oblikovanju posameznikove zaznave svojega delovnega mesta. Dobri odnosi v delovnem kolektivu so izjemnega pomena, delavcu omogo\xc4\x8dijo pre\xc5\xbeivljanje \xc4\x8dasa v prijetnem delovnem okolju, ga mnogokrat spodbujajo k delu in lahko pomagajo pri premostitvi drugih delovnih te\xc5\xbeav. Medosebni odnosi so zelo pomembni za razvoj \xc4\x8dlovekove osebnosti v socialnem, \xc4\x8dustvenem in intelektualnem smislu. Na osnovi odnosov, ki jih imamo z drugimi, si ustvarimo svojo lastno identiteto. U\xc4\x8dinkoviti in dobri odnosi so tudi pogoj za na\xc5\xa1o osebno in poklicno sre\xc4\x8do. Tudi poklici, ki ne zahtevajo izrazitega dela z ljudmi, \xc5\xa1e vedno vklju\xc4\x8dujejo stike s sodelavci, nadrejenimi in podrejenimi.  Pri vzpostavljanju medosebnih odnosov na delovnem mestu je sprva potrebno zgraditi dolo\xc4\x8deno interakcijo in pustiti dober vtis pri sodelavcih, nadrejenih, podrejenih. Nujno sta potrebni tudi komunikacija in medosebno poznavanje, ter zaupanje in delovanje v primernem delovnem okolju.\n_START_SECTION_\nDelovno okolje\n_START_PARAGRAPH_\nDelovanje v varnem, zdravem in prijaznem delovnem okolju predstavlja osnovno normo poslovnega sveta in bistveno pripomore k vzpostavitvi dobrih medosebnih odnosov med zaposlenimi in nadrejenimi. Vsebine delovnega okolja so pomembne, ob\xc4\x8dutljive in v\xc4\x8dasih tudi razli\xc4\x8dno razumljene, ter so ve\xc4\x8dinoma zapisane v zakonih, uredbah in pravilnikih. Vendar pa v praksi lahko ni enako kot naj bi praviloma bilo v teoriji. Dobro delovno okolje se tudi ne izoblikuje le zaradi predpisov, pa\xc4\x8d pa zaradi odnosa med delodajalcem in zaposlenimi._NEWLINE_Delovno okolje predstavlja organizacijam enega izmed pomembnih klju\xc4\x8dev do uspeha, posameznikom pa pot do zadovoljstva in zadovoljitve potreb. Dobro po\xc4\x8dutje pri delu je torej najve\xc4\x8dji cilj h kateremu naj bi zaposleni in delodajalci strmeli, zaradi najve\xc4\x8djega u\xc4\x8dinka in produktivnosti. Nekateri delodajalci se ukrepom, s katerimi bi zaposlenemu nudili bolj varno, zdravo delovno okolje pogosto izogibajo predvsem zaradi vlo\xc5\xbeenega truda, dodatne organizacije in finan\xc4\x8dnih stro\xc5\xa1kov. Na drugi strani naj bi zaposleni pogosto oblikovanje bolj\xc5\xa1ega delovnega okolja razumejo kot nalogo in dol\xc5\xbenost delodajalcev, sami pa ne izkazujejo velikega interesa za spremembo. Vseeno pa lahko z optimizmom opazujemo spremembe, ki se dogajajo na podro\xc4\x8dju oblikovanja delovnega okolja. Obstajajo razli\xc4\x8dne pobude, certifikati, in primeri dobrih praks, ki spreminjajo delovna okolja, povezujejo zaposlene in prina\xc5\xa1ajo pozitivne dolgoro\xc4\x8dne u\xc4\x8dinke. Ciljno usmerjeni projekti in kampanje spodbujajo in pozivajo delodajalce in zaposlene k sodelovanju pri zmanj\xc5\xa1anju tveganj, povezanih z delovnim okoljem in k bolj\xc5\xa1im delovnim odnosom.\n_START_SECTION_\nMedosebni odnosi na delovnem mestu\n_START_PARAGRAPH_\nMedosebni odnosi se za\xc4\x8denjajo s tem, da se odnosa zavedamo in se razvija naprej z usklajevanjem sodelovanja med osebami, ki sodelujejo v odnosu._NEWLINE_Odnosi med zaposlenimi v organizaciji se najpogosteje pojavljajo kot odnosi sodelovanja ali kot konfliktni odnosi. Odnosi sodelovanja nastanejo, ko so sodelavci usklajeni, delovne naloge se uspe\xc5\xa1no opravljajo, pove\xc4\x8duje se uspe\xc5\xa1nost dela, sodelavci pa med seboj sodelujejo in si pomagajo, skupaj re\xc5\xa1ujejo probleme, ki nastajajo. Organizacije bi se morale nagibati k tej vrsti medosebnih odnosov. Konfliktni odnosi pa nastanejo, ko se pojavijo te\xc5\xbeave v sodelovanju in komunikaciji med zaposlenimi ali nadrejenimi. Te\xc5\xbeave so lahko prisotne pri delu, v medsebojnem sodelovanju ali na kak\xc5\xa1nem drugem podro\xc4\x8dju delovanja.'